सागको विशेष प्रशिक्षण आजदेखि
नेपालमा हुने १३ औं दक्षिण एसियाली खेलकुद (साग) का लागि खेलाडी तयार पार्न राष्ट्रिय खेलकुद परिषद् (राखेप) ले विशेष प्रशिक्षण बिहीबार सुरु हुँदै छ ।
काठमाडौँ — नेपालमा हुने १३ औं दक्षिण एसियाली खेलकुद (साग) का लागि खेलाडी तयार पार्न राष्ट्रिय खेलकुद परिषद् (राखेप) ले विशेष प्रशिक्षण बिहीबार सुरु हुँदै छ ।विशेष प्रशिक्षणको बुधबार राखेप सदस्य–सचिव केशवकुमार विष्टले उद्घाटन गरेका छन् । प्रशिक्षणमा जुडो, स्क्वास, टेवलटेनिस, भारोत्तोलन, प्याराग्लाइडिङ, आर्चरी र सुटिङका ८४ खेलाडी सहभागी हुने छन् । सागमा समावेश विभिन्न २७ खेलमध्ये पहिलो चरणमा ७ खेलका ८४ खेलाडीलाई विशेष प्रशिक्षणमा राखिएको जनाइएको छ । अन्य सम्बन्धित संघबाट नामवली उपलब्ध नभएकाले तत्काल ७ खेलको मात्र विशेष प्रशिक्षण सुरु गर्न लागिएको राष्ट्रिय टिम तयारीका निर्देशक अर्जुन बिकले जानकारी गराए । जेठ २० सम्ममा २७ खेलकै खेलाडीलाई विशेष प्रशिक्षणमा राखिने सदस्य–सचिव विष्टले बताएका छन् । प्रदेश ५ मा वैशाखमा सम्पन्न आठौं राष्ट्रिय खेलकुदको प्रदर्शनका आधारमा खेलाडीलाई प्रशिक्षणमा राखिएको हो ।विशेष प्रशिक्षणमा पाराग्लाइडिङका १६ र आर्चरीका ४ खेलाडीले पोखरामै रहेर तयागरी गर्ने छन् । बाँकी खेलाडीको प्रशिक्षण काठमाडौंमा हुनेछ । साग डिसेम्बर १ देखि १० सम्म काठमाडौं र पोखरामा हुने घोषणा गरिएको छ ।सदस्य–सचिव विष्टले १३ औं सागमा ऐतिहासिक नतिजा ल्याउन विशेष प्रशिक्षण सुरु गरिएको बताए । उनले नाम बुझाउन ढिलाइ गर्ने संघलाई पाठ होस् भनेरै ७ खेलको मात्र भए पनि पहिलो चरणमा विशेष प्रशिक्षण थालनी गरिएको बताए ।